唐德亮
春申涧观泉歌
九峰驱云峰欲低，寺小烟封鸟不啼。一夜山中长新水，岩前飞瀑骄雌霓。声如雷轰色如雪，随风散珠碎玉屑。高低乘山山势平，石排牙齿水为啮。褰裳绕足生波澜，登高复作临深看。长啸激越斗奇绝，惊湍怒卷天风寒。匡庐石梁在何处，我欲乘风不能去。黄公涧水今如兹，漫说巴江争滟滪。忽然迥首西冷西，岭是风篁亭过溪。蜿蜒其间十八涧，理安桥下涛声齐。逝者如斯应识此，江山今昔烟霜里。一为俯仰一惘然，惟有潺潺犹在耳。不知黄歇来何年，九龙宛颈喷珠泉。